Die gebeure waarteen Die Lanternswaaier afspeel, is ’n tot dusver onontginde geskiedenis in Afrikaans. Die stranding van die Galera in 1892 op die rotse naby Danger Point aktiveer verskeie intriges. Sophie Lourens word as jong meisie deur haar vader gedwing om saans ’n lantern te swaai. Hiermee lok sy skepe na die land sodat dit op die rotse loop en strandjutters dan op die inhoud kan buitmaak. ’n Matroos van so ’n sinkende skip, vervloek die Lourens-gesin en hul nageslagte.